Nariadenie Komisie (ES) č. 1669/2003
z 1. septembra 2003,
ktorým sa vykonáva nariadenie Rady (ES, Euratom) č. 58/97 so zreteľom na súbory údajov štrukturálnej podnikovej štatistiky a ktorým sa mení a dopĺňa nariadenie Komisie (ES) č. 2701/98 o súboroch údajov, ktoré sa majú vytvoriť pre štrukturálnu podnikovú štatistiku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES, Euratom) č. 58/97 z 20. decembra 1996 o štrukturálnej podnikovej štatistike [1], naposledy zmenené a doplnené nariadením Komisie (ES) č. 1668/2003 [2], najmä na jeho body ii), v) a vii) v článku 12,
keďže:
(1) Nariadenie (ES, Euratom) č. 58/97 ustanovilo spoločný rámec na vypracovanie štatistík spoločenstva o štruktúre, činnosti, výkonnosti a konkurencieschopnosti v sektore bankovníctva a penzijných fondov v spoločenstve.
(2) Nariadenie Komisie (ES) č. 2701/98 [3], zmenené a doplnené nariadením (ES) č. 1614/2002 [4], obsahuje súbory údajov, ktoré sú určené na prenos pri vykonávaní nariadenia (ES, Euratom) č. 58/97. Pri zmenách a doplneniach nariadenia (ES, Euratom) č. 58/97 podľa nariadenia Európskeho parlamentu a Rady (ES) č. 2056/2002 [5] je potrebné určiť, ktoré súbory údajov sa majú odosielať, a upraviť jestvujúce súbory.
(3) Je potrebné určiť, ako často treba zostavovať ďalšiu štatistiku o výdavkoch na životné prostredie; potrebné je určiť prvý referenčný rok, za ktorý sa majú zostaviť výsledky podľa článku 3 nariadenia (ES, Euratom) č. 2056/2002; potrebné je určiť členenie výsledkov vypracovaných štatistík o výdavkoch na životné prostredie, aby členské štáty mohli zabezpečiť poskytovanie porovnateľných a zosúladených štatistických údajov.
(4) Je potrebné určiť, ako sa musia členiť výsledky na vypracovanie štatistiky úverových inštitúcií a penzijných fondov, aby členské štáty mohli zabezpečiť porovnateľné a zosúladené štatistické údaje.
(5) Opatrenia ustanovené týmto nariadením sú v súlade so stanoviskom Výboru pre štatistické programy,
PRIJALA TOTO NARIADENIE:
Článok 1
Príloha nariadenia (ES) č. 2701/98 sa mení a dopĺňa v súlade s prílohou I tohto nariadenia.
Článok 2
Členenie výsledkov a prvý referenčný rok zostavenia výsledkov podľa článkov 4, 8 a 9 nariadenia (ES, Euratom) č. 58/97 na ukazovatele, ktorých zoznam je v oddiele 4 prílohy 6 uvedeného nariadenia, sú určené v súboroch údajov v prílohe II tohto nariadenia.
Článok 3
Členenie výsledkov a prvý referenčný rok zostavenia výsledkov podľa článkov 4, 8 a 9 nariadenia (ES, Euratom) č. 58/97 na ukazovatele, ktorých zoznam je v oddiele 4 prílohy 7 uvedeného nariadenia, sú určené v súboroch údajov v prílohe III tohto nariadenia.
Článok 4
Členské štáty zostavujú súbory podľa článkov 1 a 2 tohto nariadenia z údajov, ktoré sa vzťahujú na referenčný rok 2001 a nasledujúce roky pri ukazovateľoch 21 12 0 a 21 14 0 z prílohy 2 a ukazovateľoch uvedených v oddiele 4 prílohy 6 nariadenia (ES, Euratom) 58/97.
Členské štáty zostavujú dátové súbory podľa článku 3 tohto nariadenia z údajov, ktoré sa vzťahujú na referenčný rok 2002 a nasledujúce roky, pri ukazovateľoch uvedených v oddiele 4 prílohy 7 nariadenia (ES, Euratom) 58/97.
Článok 5
Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 1. septembra 2003